Droogte is geensins ’n vreemde verskynsel in Afrika nie, maar met erge droogtes kan innovasie die verskil tussen sink of swem beteken. Suid-Afrika kan gerus die voorbeeld van ander wêreldleiers in waterherwinning volg.
Teen dié tyd is die hele Wes-Kaap op hol oor die spoedig dalende damvlakke en moes jy letterlik die afgelope jaar onder ’n klip geleef het om nie te weet van die groeiende waterkrisis nie. Talle industrieë, waaronder die wynbedryf, is geweldig afhanklik van water en produksie word uiteraard kwaai deur droogtes geraak. Die afhanklikheid van oppervlakwater word onderstreep deur die situasie waarin die Wes-Kaap hom tans bevind en die soeke na alternatiewe waterbronne is noodsaaklik.